Iso Masih. Iso, Iso Masih, Iso ibn Maryam () – Qurʼonda tilga olingan paygʻambarlardan biri. Islomda Muhammad paygʻambardan oldingi paygʻambar sifatida alohida eʼzozlanadi. Qurʼonda, shuningdek, "Al-Masih" („xudo yarlaqagan“), "Ibn Maryam" („Maryamning oʻgʻli“), "Abdulloh" („Allohning quli“), "Rasululloh" („Allohning elchisi“), "Allohning muqarrabi" (yaqini), "Haqni soʻzlovchi", deb taʼriflanadi. Isoga Injil nozil qilingan. Qurʼonga koʻra, Iso – Allohning oʻgʻli emas, Xudo ham emas. Iso – Allohning bandasi va bokira qiz Maryamdan moʻjiza bilan tugʻilgan. Alloh unga „Bani Isroil“ qavmini hidoyatga boshlash uchun paygʻambarlik darajasini iroda etdi. Iso odamlarni oʻz taʼlimotiga ergashishlariga daʼvat qildi. Yahudiylarni notoʻgʻri yoʻllardan qaytarib, ularga halol va haromni tushuntira boshladi. Oʻzidan keyin Ahmad (yaʼni Muhammad) nomida bir paygʻambar boʻlishi bashoratini ham yetkazdi.